ครม. เห็นชอบ เร่งรัดมาตรการการใช้จ่ายงบประมาณปี 2563 และอนุมัติงบประมาณ 2564 ผูกพันข้ามปีของ 3 กระทรวง
ครม. เห็นชอบ เร่งรัดมาตรการการใช้จ่ายงบประมาณปี 2563 และอนุมัติงบประมาณ 2564 ผูกพันข้ามปีของ 3 กระทรวงนางนฤมล ภิญโญสินวัฒน์ โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุมเห็นชอบมาตรการเร่งรัดการใช้จ่าย งบประมาณรายจ่ายประจำปีงบประมาณ 2563 ซึ่งจะเป็นกลไกสำคัญที่จะทำให้งบประมาณของทุกส่วนราชการและหน่วยงานของรัฐได้ออกมากระตุ้นการใช้จ่าย ซึ่งจะเป็นการขับเคลื่อนเศรษฐกิจไทยอย่างมีประสิทธิภาพเหมาะสมกับสถานการณ์ โดยตั้งเป้าว่าช่วงไตรมาสที่ 2 จะมีการใช้จ่ายงบประมาณ ร้อยละ 54 ของงบรายจ่ายทั้งหมด และคาดว่าเมื่อสิ้นไตรมาสที่ 2 จะมีงบประมาณเข้าสู่ระบบเศรษฐกิจเพิ่มขึ้นประมาณ 1 ล้านล้านบาท โดยแยกเป็นงบรายจ่ายประจำ 700 ล้านบาท ที่เหลืออีก 220,000 ล้านบาท เป็นรายจ่ายด้านการลงทุน การจัดทำแผนปฏิบัติการแผนการใช้จ่ายงบประมาณ นอกจากนี้ที่ประชุม เห็นชอบให้หน่วยงานที่จะรับงบประมาณไปใช้จ่าย หรือจะต้องก่อหนี้ผูกพันทำให้เสร็จโดยเร็ว โดยรายการก่อหนี้ผูกพันใหม่ ให้ดำเนินการให้แล้วเสร็จภายในเดือนพฤษภาคม 2563นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมอนุมัติ การก่อหนี้ผูกพันงบประมาณรายจ่ายประจำปีงบประมาณ 2564 ของ 3 กระทรวง ได้แก่ กระทรวงมหาดไทย วงเงิน 21,332 ล้านบาท โดยจะแบ่งออกเป็น 5 หน่วยงาน ได้แก่ สำนักปลัดกระทรวงมหาดไทย เช่น โครงการจัดหาระบบวิทยุสื่อสารประมาณ 4,900 ล้านบาท โครงการจัดหาระบบคอมพิวเตอร์ให้กับประชาชนวงเงิน 1,099 ล้านบาท โครงการร่วมมือระหว่างกระทรวงมหาดไทยและกรมป้องกันและบรรเทาสาธารณะภัย ในการจัดหาอากาศยานปีกหมุน หรือเฮลิคอปเตอร์ วงเงิน 1,800 ล้านบาท มีการก่อสร้างปรับปรุงการประปาส่วนภูมิภาคในวงเงิน 1,100 ล้านบาท และมีการแบ่งเป็นงบของกรุงเทพมหานคร จำนวน 6 โครงการ เป็นเงิน 12,252 ล้านบาท กระทรวงยุติธรรม 5,729 ล้านบาท ซึ่งจะนำไปก่อสร้างเรือนจำกลาง แบ่งเป็นโครงการก่อสร้างเรือนจำกลางจังหวัดลำปาง โครงการก่อสร้างเรือนจำจังหวัดร้อยเอ็ด จังหวัดยโสธร และจังหวัดอุตรดิตถ์ และกระทรวงเกษตรและสหกรณ์ 4,065 ล้านบาท โดยแบ่งออกเป็น 5 โครงการ โดยเป็นโครงการต่อเนื่องมาจากปี 2562 โครงการระบายน้ำหลากบางบาลบางไทร จำนวนเงิน 1,412 ล้านบาท โครงการบรรเทาอุทกภัยเมืองนครศรีธรรมราช อันเนื่องมาจากพระราชดำริ จำนวนเงิน 2,200 ล้านบาท โครงการบรรเทาอุทกภัยในลุ่มน้ำเพชรบุรีตอนล่าง จำนวนเงิน 1,412 ล้านบาท โครงการปรับปรุงคลองยม น่าน จำนวน 1,519 ล้านบาท และโครงการอ่างเก็บน้ำคลองวังโตนด จังหวัดจันทบุรี จำนวน 1,200 ล้านบาท